বিষাক্ত গ্যাসে ভরা বর্জ্যের ট্যাঙ্ক। আর তা পরিষ্কার করতে নেমেই মর্মান্তিক পরিণতি হল ছয় শ্রমিকের। বৃহস্পতিবার রাতে দুর্ঘটনাটি ঘটেছে উত্তর চব্বিশ পরগনার নৈহাটির একটি কারখানায়। 
স্থানীয় সূত্রে খবর, বৃহস্পতিবার নৈহাটি থানার অন্তর্গত হাজিনগরে ইন্ডিয়ান পাল্প অ্যান্ড পেপার লিমিটেড নামে একটি কারখানার মধ্যে এই দুর্ঘটনা ঘটে। ওই কারখানার শ্রমিকরাই জানিয়েছেন, কারখানার ভিতরে থাকা ট্যাঙ্কের মধ্যে উৎপাদনের পরে বর্জ্য জমা হত। বছরে দু’-একবার সেই ট্যাঙ্ক পরিষ্কার করা হত। বৃহস্পতিবারও সেই ট্যাঙ্ক পরিষ্কার করতে নামেন কারখানারই ছয় শ্রমিক। বিষাক্ত গ্যাসে তাঁরা অসুস্থ হয়ে আর কুয়োর ভিতর থেকে উঠে আসতে পারেননি। 
কোনওক্রমে প্রথমে দুই শ্রমিককে উদ্ধার করে কল্যাণীর জওহরলাল নেহরু হাসপাতালে নিয়ে যাওয়া হলে চিকিৎসকেরা তাঁদের মৃত বলে ঘোষণা করেন। এদের দু’জনের নাম উদয় রাজ ও মিঠুন প্রজাপতি।  

এই বিষয়ে অন্যান্য খবর

১১ হাজার ভোল্টের তারে ছটফট করছেন শ্রমিক! বীরভূমে বিপত্তি, দেখুন ভিডিও


বাকি চারজনকে উদ্ধার করতে অবশ্য যথেষ্টই বেগ পেতে হয়। খবর পেয়ে নিখোঁজ শ্রমিকদের উদ্ধারে আসে দমকল এবং বিপর্যয় মোকাবিলা বাহিনী। শেষ পর্যন্ত রাতের দিকে আরও চার শ্রমিকের দেহ উদ্ধার হয়। 
দেখুন ভিডিও ১
 

উত্তেজনা ছড়ানোর আশঙ্কায় ঘটনাস্থলে বিশাল পুলিশবাহিনী মোতায়েন করা হয়। ঘটনাস্থলে আসেন বিধায়ক অর্জুন সিংহ এবং পার্থ ভৌমিক। অন্য শ্রমিকদের অভিযোগ, ন্যূনতম সতর্কতা অবলম্বন না করেই ওই ছ’জনকে কুয়ো পরিষ্কার করার কাজে নামানো হয়েছিল। যার জেরে এমন মর্মান্তিক ঘটনা ঘটেছে।
এ দিন সকাল থেকেও এলাকার পরিস্থিতি থমথমে রয়েছে। কাজেও যোগ দেননি কারখানার অন্যান্য শ্রমিকরা। তাঁদের দাবি, মৃতদের পরিবারকে উপযুক্ত ক্ষতিপূরণ দিতে হবে। এ বিষয়ে এখনও পর্যন্ত কারখানা কর্তৃপক্ষের কোনও প্রতিক্রিয়া পাওয়া যায়নি। দেহগুলি ময়নাতদন্তের জন্য পাঠিয়েছে পুলিশ। তদন্তে কারও গাফিলতি প্রমাণিত হলে আইন অনুযায়ী যথাযথ ব্যবস্থা নেওয়ার আশ্বাস দিয়েছেন বিধায়ক অর্জুন সিংহ।